  Майя Бывальцева Россиысь тазалыкез утёнъя министерство кунамы улӥсьёслы пыжиськемъёсты, ческыт сиёнъёсты но картофкаез ӧжытгес сиыны ӵектӥз. Шонер сиськонъя вань дэмланъёс пырозы 2016-тӥ арын гужем печатланы чаклам бичетэ. Удысэтлэн пресс-службаез вылэ чӧлскыса, 6-тӥ инвожое со сярысь ивортэ «Наша версия» портал. Тазалыкез утёнъя министерствоысь ӧнерчиос нянез но пыжиськемъёсты араз 105 килограммысь 94 килограммозь кулэстыны ӵекто, картофкаез 100 килограммысь 90 килограммозь, сакырез 28 килограммысь 24 килограммозь. Со дыре ик, диетологъёс тросгес чорыг (22 килограммысен 24 килограммозь), бакча сиёнъёсты (120 килограммысь 140 килограммозь), емышъёсты (90 килограммысь 100 килограммозь) сиыны дэмлало. Сыӵе ӵектонъёс герӟамын кунамы мултэс секталаен адямиослэн лыдзы пумен тросгес луэмен. Министерстволэн ивортэмезъя, мултэс секталаез пусъемын котькуд ньылетӥ нылкышнолэн, котькуд сизьыметӥ воргоронлэн но котькуд витетӥ нылпилэн. Нялтас вераса, Удмуртиын 2014-тӥ арын ортчытэм диспансеризацилы йылпумъянъёсъя, 38,4 процентэзлэн шаерамы улӥсьёслэн мултэс секталазы вань. Пӧртэм висёнъёс кылдонлы мугъёс пӧлын кыкетӥ интыын — шонертэм сиськон (31 процент). Тегъёс: Удмуртия Тазалык Тазалыкезутёнъяминистерство сиён-юонъёс  